De to statsisbrydere Isbjørn og Danbjørn med hjemhavn i Frederikshavn varmer op til en mulig isvinter. Isbjørn startede maskinen og var tirsdag på seks timers prøvesejlads i Kattegat. Den samme rutine gennemfører søsterskibet Danbjørn onsdag, oplyser Søværnets Operative Kommando. De to bjørne har ikke været i aktion i dansk farvand siden 1996. Prøvesejladserne er ren rutine for at afprøve skibsmotorerne og skibenes isbryderudstyr. Samtidig er prøvesejladsen en mulighed for besætningen for at øve sig i at bruge udstyret. - Isbryderne bliver vedligeholdt i nødvendigt omfang, når de ikke er i brug. Men det er med isbrydere som med biler. De skal startes en gang imellem, for at man kan være sikker på, at maskineriet fortsat virker, siger orlogskaptajn Jan Bøcker Johansen, der er kaptajn på Danbjørn. De to isbrydere vil være på varsel fra starten af januar. Det ventes i øvrigt, at statsisbryderne forsvinder i løbet af få år. De er forældede, og mange moderne skibe kan i dag selv klare sig gennem isdannelserne.

Referat:
To isbrydere varmer motorerne op på testsejladser i Kattegat tirsdag og onsdag.